[pic] | COMISIA COMUNITĂŢILOR EUROPENE |

Bruxelles, 14.10.2008

COM(2008) 647 final

2006/0006 (COD)

Propunere modificată de

REGULAMENT AL PARLAMENTULUI EUROPEAN ȘI AL CONSILIULUI

de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială

(prezentată de Comisie în conformitate cu articolul 250 alineatul (2) din Tratatul CE)

2006/0006 (COD)

Propunere modificată de

REGULAMENT AL PARLAMENTULUI EUROPEAN ȘI AL CONSILIULUI

de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială

(Text cu relevanță pentru SEE)

1. STADIUL PROCEDURII

Propunerea COM(2006) 16 – 2006/0006(COD) a fost adoptată de către Comisie la 31 ianuarie 2006 și a fost transmisă Parlamentului și Consiliului la aceeași dată.

La 26 octombrie 2006, Comitetul Economic și Social European a adoptat un aviz privind propunerea Comisiei.

La 9 iulie 2008, Parlamentul a adoptat 162 de amendamente la prima lectură.

2. OBIECTIVUL PROPUNERII

Obiectivul propunerii este de a defini procedurile de punere în aplicare a regulilor stabilite în Regulamentul (CE) 883/2004 pentru toate părțile vizate. Propunerea completează măsurile de modernizare realizate prin regulament și urmărește îmbunătățirea procedurilor actuale, simplificându-le și clarificând dispozițiile existente în numeroase domenii. Propunerea urmărește, de asemenea, să desprindă concluzii dintr-o mai bună cooperare între instituții, astfel cum prevede Regulamentul (CE) nr. 883/2004 (de exemplu, schimbul electronic de date între statele membre).

3. OBIECTIVUL PROPUNERII MODIFICATE

Propunerea modificată adaptează propunerea inițială în ceea ce privește un anumit număr de puncte, conform sugestiilor Parlamentului. Comisia poate accepta marea majoritate a amendamentelor (159 de amendamente din 162), având în vedere că acestea sunt în conformitate cu obiectivele propunerii sale. Aceste amendamente se referă la procedurile de punere în aplicare a Regulamentului (CE) nr. 883/2004 și vizează în general să asigure furnizarea rapidă și eficientă a prestațiilor de securitate socială cetățenilor UE (reducerea birocrației). Având în vedere seria largă de sisteme de securitate socială din Uniunea Europeană, există mai mult de o modalitate de a atinge obiectivul, ceea ce permite Comisiei să urmeze colegiuitorul atunci când acesta identifică procedura cea mai eficace, spre beneficiul tuturor părților interesate.

4. OBSERVAțII PRIVIND AMENDAMENTELE ADOPTATE DE PARLAMENTUL EUROPEAN

4.1. Amendamente acceptate de Comisie

Comisia poate accepta amendamentele 1-14, 16-25, 27-54 și 56-162.

Multe dintre aceste amendamente sunt identice sau similare cu modificările aduse de Consiliu, în urma activităților Grupului de lucru al Consiliului privind securitatea socială. Comisia le-a examinat în detaliu în cursul negocierilor din cadrul grupului de lucru al Consiliului și le poate accepta.

Alte amendamente sunt de natură lingvistică sau explicitează mai bine procedura.

4.2. Amendamente pe care Comisia le poate accepta parțial sau sub rezerva reformulării acestora

Amendamentul 15

Acest amendament reflectă avizul Autorității Europene pentru Protecția Datelor și modificările acceptate de Consiliu. Acesta se referă în principal la schimbul de date cu caracter personal între administrațiile naționale și la protecția acestor date atunci când au legătură cu prestațiile de securitate socială. Amendamentul introduce o trimitere la Directiva 95/46/CE privind prelucrarea datelor cu caracter personal și are repercusiuni asupra conținutului anexei IV la Regulamentul (CE) nr. 883/2004 (paragraful al patrulea), ceea ce se poate suprapune competențelor și organizării interne a statelor membre în acest domeniu, care sunt deja reglementate de Directiva 95/46/CE. Comisia poate accepta celelalte puncte ale amendamentului (paragrafele 1-3).

4.3. Amendamente pe care Comisia nu le poate accepta

Comisia nu poate accepta amendamentul 26 sau 55.

Amendamentul 26

Scopul amendamentului 26 este de a clarifica dispozițiile privind rambursarea prestațiilor în numerar și în natură, plătite cu titlu provizoriu de către instituția competentă. Noua formulare a Consiliului pentru articolul 6 alineatul (4) primul paragraf, negociată în cadrul abordării generale parțiale, este mai precisă. Aceasta reflectă progresele realizate de Grupul de lucru al Consiliului privind securitatea socială, în special în capitolul III, titlul IV (Dispoziții financiare).

Amendamentul 55

Conform amendamentului 55, un certificat care determină legislația aplicabilă (de exemplu, în caz de detașare) va fi întotdeauna eliberat persoanei vizate și va indica salariul declarat de angajator. Acest amendament depășește cadrul informațiilor necesare securității sociale în caz de detașare (determinarea legislației aplicabile), precum și obiectivele regulamentului.

5. PROPUNERE MODIFICATă

În temeiul articolului 250 alineatul (2) din Tratatul CE, Comisia își modifică propunerea în conformitate cu cele de mai sus.